钦定古今图书集成/明伦汇编/闺媛典/第121卷 > 陈汝禖妻徐氏
## 钦定古今图书集成/明伦汇编/闺媛典/第121卷 > 陈汝禖妻徐氏

按《宁波府志》：“徐氏，名妙梓，象山人。归同里陈汝禖，事
舅姑尽妇道。大德丁未，岁大侵，人相食，徐氏尽出奁
具易粟以养，或采蕨根荠叶以取给。厥后舅姑没，停
柩于家。邻舍火发，众争携筐篚以避，徐氏与夫以身
捍柩，呼天恸哭，誓与俱焚。火且及，左右，曳使避不动。
俄而返风转火，卒全其家。人以孝妇称之。”